tartuNLP/wikipedia-smugri-20251201 huggingface dataset:
Fenetyylibromidi

Fenetyylibromidi eli 2-fenyylietyylibromidi (C8H9Br) on bromattuihin hiilivetyihin kuuluva orgaaninen yhdiste. Yhdistettä käytetään orgaanisissa synteeseissä muun muassa lääkeaineiden valmistamiseen.
Ominaisuudet, valmistus ja käyttö.
Fenetyylibromidi on huoneenlämpötilassa väritöntä tai vaaleankeltaista nestettä. Yhdiste ei liukene veteen, mutta liukenee useisiin orgaanisiin liuottimiin.
Fenetyylibromidia voidaan syntetisoida bromaamalla fenetyylialkoholia tai bromaamalla styreeniä peroksidien toimiessa radikaali-initiaattoreina, jolloin muodostuva bentsyylinen radikaali vastaanottaa vetybromidilta protonin abstraktioreaktiolla ja muodostuu fenetyylibromidia.
Fenetyylibromidia käytetään muun muassa lääkeaineiden synteeseissä. Yhdisteen reagoidessa hydratsiinin kanssa muodostuu feneltsiiniä ja reaktiossa 4-piperidonin kanssa muodostuu fentanyylin synteesin väliavaihetta N-fenyylietyyli-4-piperidonia.
Cosmopolitan (drinkki)

Cosmopolitan on vodkapohjainen kuivahko drinkki. Usein käytetyn sitruunavodkan lisäksi drinkkiin sekoitetaan triple sec -likööriä, sekä limetti- ja karpalomehua. Se valmistetaan cocktaillasiin ja koristellaan limetinviipaleella.
Cosmopolitan on saanut alkunsa Yhdysvalloissa, mutta tarkasti sen alkuperää ei tunneta. Monia eri baarimestareita maan eri puolilla on esitetty drinkin alkuperäisinä keksijöinä, mutta kenestäkään yksittäisestä henkilöstä ei ole pitäviä todisteita. Kansainvälisesti tunnetuksi tulleen reseptin lienee kehittänyt The Odeonissa New Yorkin TriBeCassa työskennellyt Toby Cecchini. Cecchini on kuullut "Cosmopolitan"-nimellä tarjoillusta drinkistä San Franciscossa. Alkuperäisessä käytettiin halpaa vodkaa, triple seciä ja Rose'sin pullotettua limettisiirappia. Cecchini alkoi käyttämään Absolut Citrus -vodkaa, Cointreauta ja tuoretta limettimehua omassa "parannellussa" versiossaan vuoden 1988 paikkeilla.
Vuoteen 1990 mennessä drinkki oli tullut jo varsin tunnetuksi New Yorkissa ja sitä tarjoiltiin esimerkiksi Rainbow Roomissa New Yorkin Midtownissa. Samoihin aikoihin alkoi ilmestyä drinkin variantteja, kuten "Metropolitan". Monilla baareilla oli omia pikkulisäyksiään. Kansainvälisesti drinkki tuli tunnetuksi etenkin sen ollessa esillä HBO:n televisiosarjassa "Sinkkuelämää". Tiettyjen baarimestarien piireissä drinkistä ei pidetty sen laajan suosion ja maustetun vodkan käytön takia.
Gabriel Andersinpoika Heikkilä

Gabriel Andersinpoika Heikkilä, aiemmin Wikman (28. huhtikuuta 1726 – 7. heinäkuuta 1807) oli suomalainen talonpoika ja valtiopäivämies. Hän oli vapauden ajan huomattavimpia suomalaisia talonpoikaispoliitikoita, joka toimi kolmeen otteeseen säätyvaltiopäivillä säätynsä edustajana.
Elämä.
Heikkilän vanhemmat olivat karoliini, vaatturimestari Anders Wikman ja Anna Jakobintytär Cauplera sekä ensimmäinen puoliso vuodesta 1754 Hebla Tuomaantytär (1734–1789) ja toinen vuodesta 1792 Maria Kustaantytär (s. 1768). Heikkilä osti Vehmaan Himoisten kylän Heikkilän kruununtilan perinnöksi 1755, mutta toimi myös seppänä, opittuaan taidot ilmeisesti isältään. Vaurastuttuaan hän viljeli myös naapuritila Klaavolaa ja piti kestikievaria. Vehmaan kirkkoon Heikkilä hankki kattokruunuja ja rakennutti hautausmaalle oman hautakappelin. Kahdesta avioliitostaan hänellä oli yhteensä yksitoista lasta. Heikkilä, jonka puoluekanta oli 1760-luvulla selkeästi myssyt, edusti Vehmaan ja Ala-Satakunnan tuomiokuntia valtiopäivillä Tukholmassa 1765–1766, 1771–1772 ja 1768. Kustaa III:n vallakaappauksen 1772 jälkeen Heikkilä kannatti monarkiaa.Vuoden 1768 valtiopäivillä hän piti kiitospuheen kuninkaalle tämän ehdotettua ns. passevolanssimaksua ruotutalojen kyyditysvelvollisuuden korvaamiseksi myös Ruotsin puolella, vastoin säätynsä ruotsalaisten edustajien kantaa. Hän kannatti myös kuninkaan esitystä kruunun viinanpolttimoista, joka sekin tuli hylätyksi.
Nicholas Hämäläinen

Nicholas Antero ”Niko” Hämäläinen (s. 5. maaliskuuta 1997 West Palm Beach, Florida) on suomalainen jalkapalloilija, joka edusti viimeksi Veikkausliigassa pelaavaa HJK:ta. Hän on pelipaikaltaan vasen laitapuolustaja.
Ura.
Seurajoukkueet.
Yhdysvalloissa syntynyt ja varttunut Hämäläinen aloitti jalkapalloilun Floridassa ja siirtyi myöhemmin FC Dallasin junioriakatemiaan. Syyskuussa 2014 hän siirtyi englantilaiseen Queens Park Rangersiin aloittaen seuran alle 18-vuotiaiden joukkueessa kahden vuoden pituisella sopimuksella. Elokuussa 2015 Hämäläinen pelasi kuukauden lainalla Englannin kakkosliigan Dagenham &amp; Redbridgessa, jossa hän yhden sarjaottelun ohella esiintyi yhdessä Englannin liigacupin ottelussa. Lokakuussa 2015 Suomen Palloliitto valitsi Hämäläisen vuoden lupaavaksi pelaajaksi.
Hämäläinen teki liigadebyyttinsä QPR:n joukkueessa lokakuussa 2016 Fulhamia vastaan. Helmikuussa 2019 Hämäläinen siirtyi MLS-liigan Los Angeles FC:hen puolen vuoden lainasopimuksella. Kauden 2019–2020 hän pelasi lainalla Skotlannin Valioliigan Kilmarnockissa. Seuraavaksi kaudeksi Hämäläinen siirtyi takaisin QPR:n riveihin ja vakiinnutti paikkansa joukkueen pelaavassa kokoonpanossa.
Elokuussa 2021 Hämäläinen siirtyi loppukauden 2021 kattavalla lainasopimuksella MLS-seura Los Angeles Galaxyyn, jossa hän pelasi lopulta lainapestinsä aikana 14 ottelua. Huhtikuussa 2022 Hämäläinen siirtyi alustavasti heinäkuun 2022 loppuun asti ulottuvalla lainasopimuksella Brasilian Série A -seura Botafogoon. QPR kuitenkin kutsui Hämäläisen takaisin lainalta 15. kesäkuuta 2022. Botafogossa Hämäläinen ehti kirjauttaa tililleen vain yhden Copa do Brasil -ottelun. Tammikuussa 2023 Hämäläinen siirtyi loppukauden mittaisella sopimuksella Belgian toiseksi korkeimmalla sarjatasolla pelaavan RWD Molenbeekin riveihin.
Kesällä 2023 Hämäläinen ja QPR purkivat sopimuksensa. Hämäläinen siirtyi heinäkuussa 2023 loppukauden kattavalla sopimuksella HJK:n riveihin. Hämäläinen pelasi loppukauden aikana yhteensä kahdeksan liigaottelua ja pääsi juhlimaan kauden päätteeksi Veikkausliigan mestaruutta. 
Maajoukkue.
Hämäläinen on edustanut Suomen U18-, U19- ja U21-maajoukkueita. A-maajoukkueessa hän debytoi tammikuussa 2019 Viroa vastaan pelatussa harjoitusottelussa. Samana syksynä Hämäläinen osallistui Yhdysvaltain alle 23-vuotiaiden maajoukkueleirille, ja teki lopullisen valintansa syksyllä 2020 päätyen edustamaan Suomea. Hän oli mukana Suomen pelaamissa Kansojen liigan otteluissa, mutta putosi aluksi vuoden 2021 EM-kisoihin nimetystä joukkueesta. Hämäläinen valittiin kuitenkin joukkueeseen loukkaantuneen Sauli Väisäsen tilalle. 
Yksityiselämä.
Hämäläinen on syntynyt ja kasvanut Yhdysvalloissa. Hämäläisen isä Timo Hämäläinen pelasi 1970- ja 1980-lukujen vaihteessa SM-sarjaa Kopareissa ennen muuttoaan Yhdysvaltoihin. Jalkapallosanastoa lukuun ottamatta Hämäläinen ei juurikaan puhu suomea.
Cameron Borthwick-Jackson

Cameron Jake Borthwick-Jackson (s. 2. helmikuuta 1997 Rochdale) on englantilainen jalkapalloilija, joka edustaa Valioliigassa pelaavaa Manchester Unitedia. Vasenjalkainen Borthwick-Jackson on pelipaikaltaan vasen laitapuolustaja.
Borthwick-Jackson on Manchester Unitedin kasvatti. Hän debytoi seuran paidassa Valioliigassa marraskuussa 2015 West Bromwich Albionia vastaan tullen vaihdosta kentälle. Mestarien liigassa hän teki debyyttinsä seuraavassa kuussa VfL Wolfsburgia vastaan.
Borthwick-Jackson pelasi vuosina 2013–2014 kuusi ottelua Englannin alle 17-vuotiaiden maajoukkueessa.
Purpose

Purpose on kanadalaisen laulajan Justin Bieberin neljäs studioalbumi, jonka julkaisi Def Jam Recordings 13. marraskuuta 2015. Albumin ensimmäisenä singlenä julkaistiin kappale ”What Do You Mean?”, ja 23. lokakuuta julkaistiin toinen single ”Sorry”. Albumi sisältää myös muun muassa kappaleet ”I'll Show You”, ”The Feeling”, "Love Yourself" ja ”Where Are Ü Now”.
Albumia myytiin julkaisuviikolla Yhdysvalloissa 522 000 kappaletta, ja yhteensä 649 000 albumiyksikköä, johon on lisätty yksittäisistä kappalelatauksista ja suoratoistosta lasketut luvut. Kyseessä on Bieberin kuudes "Billboard" -listan ykköseksi noussut albumi ja laulajan suurin viikkomyynti Yhdysvalloissa. Suomessa albumi debytoi virallisen albumilistan sijalla 8, ja ylsi parhaimmillaan sijalle 4.
Kiertue.
Bieberin "Purpose Tour" aloitti maailmankiertueensa 9. maaliskuuta 2016, Pohjois-Amerikasta ja Seattlesta.
Aleksis Lehtonen

Aleksis Lehtonen (s. 9. lokakuuta 1997 Jyväskylä) on suomalainen jalkapalloilija. Hän edustaa Veikkausliigalla kaudella 2017 Ilvestä. Kauden 2016 Lehtonen pelasi Seinäjoen Jalkapallokerhossa. Hän on pelipaikaltaan hyökkääjä.
Lehtonen on Jyväskylän Nousun ja Jyväskylän Jalkapalloklubin kasvatti. Kaudella 2014 hän pelasi JJK:n edustusjoukkueessa Ykkösessä 24 ottelua tehden kolme maalia. Kaudella 2015 hän onnistui seitsemästi maalinteossa yhtä monessa ottelussa ollen Ykkösen yhdeksänneksi paras maalintekijä. Marraskuussa 2015 Lehtonen teki sopimuksen Veikkausliigan hallitsevan mestarin Seinäjoen Jalkapallokerhon kanssa.
Lehtonen on edustanut Suomea nuorten maajoukkuetasolla.
Synnöve von Hausen-Saubert

Synnöve von Hausen-Saubert, vuoteen 1936 von Hausen (20. tammikuuta 1900 Rooma – 15. lokakuuta 1987 Kööpenhamina) oli Suomen ensimmäinen naispuolinen maatalous- ja metsätieteiden tohtori, joka toimi A. I. Virtasen assistenttina ja mikrobiologian tutkijana.
Von Hausenin isä oli taiteilija Paul Bernhard Werner von Hausen Mukkulan kartanon omistajasuvusta, äiti Eugenie Bretteville Magelsen ja puoliso vuodesta 1937 maataloustieteiden tohtori Gaston Paul Saubert (s. 1908, k. ennen 1946). Hän vietti varhaislapsuutensa Italiassa ja Ranskassa, mutta perhe muutti Kauniaisiin tyttären tultua kouluikään. Jo ennen ylioppilastutkinnon suorittamista von Hausen opiskeli maatalousalaa Norjassa ja kirjoittautui myöhemmin Helsingin yliopiston maatalous-metsätieteelliseen tiedekuntaan. Valmistuttuaan hän olisi halunnut tilanhoitajaksi, mutta kun sellaista paikkaa ei naispuoliselle agronomille löytynyt, hänestä tuli A. I. Virtasen assistentti Valion laboratorioon. Hän paneutui siellä hernekasvien typensidonnan ja bakteeriflooran kysymyksiin ja väitteli 1936 ensimmäisenä naisena Suomessa maatalous- ja metsätieteiden tohtoriksi C-vitamiinin vaikutuksesta kasvien korkeuskasvuun. Seuraavana vuonna hän muutti aviomiehensä luokse Pohjois-Sumatralle Medanin tutkimusasemalle. Japanilaisten vallattua Alankomaiden Itä-Intian 1942 von Hausen-Saubert internoitiin muiden eurooppalaisten kanssa keskitysleirille. Sodan aikana hänen miehensä menehtyi vankialuksella. Yli kolmen vuoden vankeudesta vapauduttuaan von Hausen-Saubert palasi Suomeen ja entiseen työpaikkaansa. Saatuaan 1953 apurahan Pretorian yliopistoon hän siirtyi Etelä-Afrikkaan, jossa hän toimi maatalousministeriön tutkijana aina eläköitymiseensä saakka. Suomeen von Hausen-Saubert palasi 1967, mutta asui viimeiset vuotensa Kööpenhaminassa. 
Keskitysleirikokemuksistaan von Hausen-Saubert julkaisi teoksen "Fånge i paradiset" (Schildt, Helsinki, 1971).
Maku Brewing

Maku Brewing on vuonna 2014 perustettu pienpanimo. Yhtiön kotipaikka on Tuusulassa, Ristikiven teollisuusalueella. Yrityksen toimitusjohtaja on Ville Makkonen. Panimolla on käytössään 3000 litran keittolaitteisto sekä kaksi kuuden- ja neljä kahdentuhannen litran kypsytystankkia.
Historia.
Makun tarina alkoi, kun yrityksen perustajajäsenistä Jussi Tamminen ja Juhani Repo tapasivat IT-alan työkomennuksella Irlannissa. He joivat paikallista olutta ja pohtivat elämää. Puolivitsillä syntynyt ajatus omasta panimosta jäi kytemään molempien päähän.
Irlannin komennuksen jälkeen Jussi Tamminen otti taukoa IT-alan töistä matkustaen vuoden ympäri maailmaa tutustuen pienpanimoihin. Jussi Tamminen huomasi, että ympäri maailmaa on ihmisiä, jotka ovat yhtä intohimoisia oluesta kuin hän. Hän huomasi myös, että intohimo on suurin yhdistävä tekijä menestyneissä pienpanimoissa. Suomeen palattuaan Jussi Tamminen ja Juhani Repo päättivät, että IT-työt saavat jäädä ja he alkoivat kasaamaan tiimiä panimon perustamista varten.
Juhani Repo vastasi alusta alkaen olutresepteistä, Jussi Tamminen taas ryhtyi panimon toimitusjohtajaksi. Ensimmäisten keitosten seurauksena syntyi moderni klassikko: Maku IPA. Se voitti heti ensimmäisenä vuotenaan hopeaa Suomen Paras Olut -kisassa.
Lokakuussa 2019 panimon toimitusjohtajana aloitti elintarviketalouden ekonomi Ville Makkonen, joka toimi aiemmin yrityksen myyntijohtajana.
Tuotteet.
Panimolla on tuotevalikoimassaan sekä kauppavahvuisia, että vahvempia oluita. Maku Brewing on tehnyt yhteistyöoluita muun muassa Finnairin (Blueberry Saison 5,8%), suomalaisen metalliyhtyeen Amorphis-bändin (Amorphis - Legacy of the 1000 Lakes 5,0%), Tuusulan kunnan (Tuusula-olut ) sekä virolaisen Kolk-panimon kanssa. 
Myynti.
Panimon yhteydessä Tuusulassa toimii myymälä "Maku-kioski", jossa myydään oluiden lisäksi muun muassa panimon oheistuotteita. Alkossa panimon yksittäisiä tuotteita on vakiovalikoimassa. Maku Brewingin tuotteita saa myös ostettua päivittäistavarakaupoista ympäri Suomen.
Palkinnot.
Suomen Paras Olut -kilpailu.
Maku Brewingin Amber Ale 4,5% voitti Suomen paras olut -kilpailussa Ale enintään 4,7 % -sarjan vuonna 2015. Maku Brewingin IPA 7,3% sai kilpailussa toisen sijan vuosina 2014 ja 2015. Maku Brewingin Imperial Stout 10,0% sai kolmannen sijan vuonna 2019 sarjassa "Stout ja portteri". Maku Brewingin Mosaic APA 4,5% sai 2019 toisen sijan sarjassa ”Amerikkalaistyylinen vaalea ja keskitumma ale”.
Karisaari

Karisaari on Leppäveden pohjoisosan saari Laukaassa. Se on yhteydessä sillalla mantereeseen sekä pohjoisessa että etelässä. Leveämpi Vuonteensalmi erottaa Karisaaren mantereesta etelässä Vuonteen suunnalla ja kapeampi Eeronsalmi pohjoisessa. Saaren pinta-ala on noin 43,6 hehtaaria.
Karisaari on asuttu ja suuri osa sen pinta-alasta on peltomaata. Se on yhteydessä sillalla mantereeseen sekä pohjoisessa että etelässä. Sillat kuuluvat Vihtavuoren ja Metsolahden väliseen seututiehen 640.
Karisaaren eteläosassa Vuonteensalmen rannalla on ollut Vuonteenmajaksi kutsuttu uittomiesten taukotupa, joka rakennettiin vuonna 1935. Rakennuksen purkamisesta uutta Vuonteensalmen siltaa varten päätettiin vuonna 2017. Uusi silta otettiin käyttöön toukokuussa 2019 ja vanha vuonna 1933 rakennettu silta purettiin kesäkuussa.
Assassin’s Creed Syndicate

Assassin’s Creed Syndicate on Ubisoft Quebecin kehittämä ja Ubisoftin julkaisema "Assassin’s Creed" -pelisarjaan kuuluva toimintaseikkailupeli. Peli julkaistiin PlayStation 4:lle ja Xbox Onelle lokakuussa 2015, ja 19. marraskuuta peli julkaistiin myös Microsoft Windowsille. "Syndicate" on pääsarjan yhdeksäs osa ja jatko-osa pelille "". 
Peli sijoittuu vuoden 1868 Lontooseen, jossa vallitsee teollinen vallankumous. Pelattavat hahmot ovat kaksoset Jacob ja Evie Frye, jotka taistelevat järjestäytynyttä rikollisuutta ja temppeliherroja vastaan viktoriaanisessa suurkaupungissa.
Pelaaminen.
Pelaaja voi vapaasti vaihdella liikkumistaan kahden päähenkilön välillä. Pelaaminen Jacob Fryella painottuu vahvuuteen ja yhteenottoihin, kun taas Evie on tehokkaampi hiiviskelyssä. Pelihahmojen varusteisiin on saatavissa muun muassa revolveri, miekka, kukri ja nyrkkirauta. Uudet tekniset apuvälineet nopeuttavat kiipeilyä.
"Syndicaten" Lontoo-pelimaailman on todettu olevan noin 30 % suurempi kuin Pariisi "ssa". 
"Syndicatessa" ei ole useissa edellisissä osissa nähtyä moninpeliä. Pääsarjan peleistä moninpeli puuttuu "Syndicaten" lisäksi vain alkuperäisestä "Assassin’s Creedistä" ja "Assassin’s Creed II":sta.
Kehitys.
Ubisoft Quebecin "Syndicate" on Ubisoft Sofian kehittämän "Assassin’s Creed Roguen" jälkeen toinen "Assassin’s Creed" -peli, jota ei ole kehittänyt Ubisoft Montreal. Ubisoft Quebec on aiemmin avustanut Ubisoft Montrealia kehittämällä ladattavat lisäsisällöt "The Tyranny of King Washington" ja "Freedom Cry" peleihin "Assassin’s Creed III" ja "".
Peli tunnettiin kehitysvaiheessa nimellä "Assassin’s Creed Victory".
Vastaanotto.
"Assassin’s Creed Syndicate" on saanut positiivisia arvioita. Kriitikot ovat kehuneet muun muassa pelin ulkonäköä ja hahmoja, erityisesti päähenkilöitä Jacob ja Evie Fryeta sekä pelin antagonistia. GameSpotin Alexa Corriea kutsui pelin taistelumekaniikkaa sulavaksi ja kehui uutta kiipeilyvälinettä, "rope launcheria". Itseään toistava pelattavuus ja ”latteaksi” kutsuttu lopetus ovat kuitenkin keränneet kritiikkiä. IGN:n Daniel Krupa antoi pelille 8,2 pistettä kymmenestä ja kehui pelimaailmaa ja ”hilpeää” juonta, mutta sanoi taistelun toistavan itseään. Yleisesti ottaen pelimekaniikan on todettu kehittyneen "sta". 
"Syndicate" on "Assassin’s Creed" -sarjan toiseksi vähiten myydyin peli "Assassin’s Creed Roguen" jälkeen.
Asahi (yritys)

Asahi () on japanilainen panimo. Sen kotipaikka on Tokio. Se on Japanin suurin ja maailman kahdeksanneksi suurin panimoalanyritys. Asahi valmistaa erilaisia alkoholituotteita sekä alkoholittomia virvokkeita.
Historia.
Marraskuussa 1889 Osakaan perustettiin panimo. Vuonna 1892 Asahi Beer julkaistiin. Vuonna 1900 yhtiö toi markinnoille Japanin ensimmäisen pullotetun oluen. Varsinainen nykyinen yhtiö Asahi Brewery Ltd perustettiin 1949. Vuonna 1954 yhtiö avasi viskitislaamon ja neljä vuotta myöhemmin toi markkinoille Japanin ensimmäisen tölkitetyn oluen. Vuonna 1987 yhtiö toi markkinoille suosituimman tuotteensa Asahi Super Dryn. 1988 yhtiö aloitti alkoholittomien virvoitusjuomien valmistamisen.
Asahi Group Holdings -emoyhtiöllä on useita kymmeniä eri tytäryhtiöitä niin japanissa kuin muuallakin.
Asahi osti vuonna 2016 InBeviltä 7,3 miljardilla eurolla SABMillerin Keski- ja Itä-Euroopan toiminnat. Yrityskauppa nosti yhtiön koko Aasian kolmanneksi suurimmaksi. Kaupassa siirtyivät mm. Pilsner Urquell ja Kozel-olutmerkit.
Tuotteet.
Asahin valmistamia oluita ovat Super Dry, Premium Beer Jukusen, Asahi Style Free, Clear Asahi ja Asahi Off. Yhtiön valmistamat viskit ovat NIKKA-brändin alaisia. Tämän lisäksi Asahi valmistaa shōchūja, viiniä sekä alkoholittomia virvoitusjuomia.
Mihail Lesin

Mihail Lesin (11. heinäkuuta 1958 Moskova – 5. marraskuuta 2015 Washington, DC) oli venäläinen poliitikko ja Vladimir Putinin neuvonantaja. Hän oli RT-uutispalvelun (entinen Russia Today) perustaja. Lesin toimi mediaministerinä 1999–2004 ja Venäjän presidentin neuvonantajana 2004–2009. Vuonna 2013 hän nousi Gazprom-Median johtoon.
Lesin riitautui Gazprom-Median omistaman Eho Moskvy -radioaseman johdon kanssa, kun hän yritti estää oppositiovaikuttaja Aleksei Navalnyin haastattelun julkaisun. Asema kuitenkin julkaisi haastattelun ja Lesin erosi myöhemmin mediayhtiön johdosta.
Lesin löydettiin kuolleena hotellihuoneesta Washingtonista 5. marraskuuta 2015. Venäläisten tiedotusvälineiden mukaan kuolinsyy on sydänkohtaus. Maaliskuussa 2016 Washingtonin kuolinsyytutkija ja poliisi kuitenkin kertoivat kuolinsyyksi pahoinpitelystä aiheutuneet päävammat.
Kuussaari (Laukaa)

Kuussaari on Laukaan Kuusveden suurin saari lähellä Leinolan kylää. Sen pituus on noin 1 800 metriä ja leveys noin 400 metriä. Saaren pinta-ala on noin 65 hehtaaria ja rantaviivaa on 4,4 kilometriä. Kuussaaren etelä- ja pohjoispäädyissä on rakennuksia.
Jarmo Kujanpää

Jarmo Kujanpää (s. 5. huhtikuuta 1959 Ikaalinen) on uransa lopettanut suomalainen jalkapalloilija. Hän oli pelipaikaltaan hyökkääjä, joka pelasi keskellä tai vasemmalla laidalla.
Kujanpää on Valkeakosken Hakan kasvatti. Hän teki ensiesiintymisensä seuran edustusjoukkueessa 18-vuotiaana SM-sarjan kaudella 1977. Kujanpää edusti Hakaa 14 kauden aikana 1977–1990 yhteensä 247 pääsarjaottelussa ja teki niissä 59 maalia. Euro-otteluissa hän esiintyi kymmenesti ja onnistui maalinteossa neljä kertaa, kahdesti IFK Göteborgia ja Hammarby IF:iä vastaan. Kujanpää voitti Hakassa Suomen mestaruuden 1977 sekä Suomen Cupin 1982 ja 1988. III divisioonassa hän edusti lainalla Euran Palloa loppukauden 1989 ja Pallo-Seppoja 1992–1993.
Vuonna 1977 Kujanpää edusti alle 18-vuotiaiden maajoukkuetta kuusi kertaa.
Ilmajuuri

Ilmajuuri on kasviin maan tai mullan yläpuolelle syntyvä juuri, joka alkaa rungosta tai oksista.
Luonnossa kasvavan kasvin ilmajuuret ottavat kosteutta ilmasta ja edistävät kasvin selviytymistä ja hyvinvointia. Ne voivat ulottua maahan asti ja juurtuessaan auttaa kasvia leviämään. Kun ilmajuuri ulottuu maahan asti, se toimii tavallisen juuren tavoin.
Ilmajuuria kehittyy myös huonekasveille, kuten esimerkiksi peikonlehdelle, joka kasvaa luonnossa Meksikossa liaanina. Ilmajuuria varten voi kasvin ruukkuun pystyttää sammalpäällysteisen kepin, johon ilmajuuri voi tukeutua ja kiinnittyä. Sammaleen pitäminen kosteana saa ilmajuuret kasvamaan paremmin. Kuivassa huoneilmassa ilmajuurilla ei ole koko kasvin hyvinvoinnin kannalta merkitystä, ja niitä voi typistää tai leikata kokonaan pois kasvin vahingoittumatta. Ilmajuurien katsotaan kuitenkin lisäävän huonekasvin koristearvoa.
Älä pelkää pimeää

Älä pelkää pimeää ("Don’t Be Afraid of the Dark") on vuoden 2010 kauhuelokuva, jonka ohjasi Troy Nixey. Se syntyi yhdysvaltalais-meksikolais-australialaisena yhteistyönä. Elokuva perustuu 1970-luvun televisioelokuvaan "Pimeyden oliot" (1973). Siinä nuori tyttö muuttaa isänsä ja tämän tyttöystävän luo ja huomaa, että talossa asuu muitakin olentoja.
Vastaanotto.
"DVD-oppaan" Pekka Suorsan mielestä elo­kuva on alkupuo­lellaan melkoisen pelot­tava ja pystyy pitämään jännityksen yllä siitä eteenkinpäin, vaikka paljastaa kellarin salaisuuden jo melko pian. "Video Hound" -elokuvaopas kehuu esikoisohjaajaa ja lapsinäyttelijä Bailee Madisonia, mutta pitää elokuvaa kuitenkin varsin tavanomaisena kauhutarinana ja antaa kaksi ja puoli tähteä neljästä.
Viinintuotanto Sveitsissä

Viinintuotanto Sveitsissä tapahtuu valtaosin lounaisissa Valais’n, Vaud’n ja Geneven kantoneissa. Vuotuinen tuotantomäärä on noin 100 miljoonaa litraa. Tuotannosta runsas puolet on punaviiniä.
Tuotantoalueet.
Sveitsin viinintuotantoalue oli vuonna 2014 148,8 neliökilometriä. Viiniä tuotetaan kaikissa Sveitsin 26 kantonissa, suurin osa (68 % vuonna 2014) kuitenkin Rhônen laaksossa Valais’ssa (33 %) sekä Genevenjärven pohjoisrannalla Lausannen seudulla Vaud’ssa (25 %) ja järven länsipäässä Geneven seudulla (9 %). Zugin kantonissa viljelyalue on pienin: 19 039 neliömetriä vuonna 2014.
Rypälelajikkeet.
Punaviinilajikkeiden osuus tuotantoalueesta on noin 58 %. Suosituimmat punaviinin tuotantoon käytettävät rypälelajikkeet ovat Blauburgunder, jonka viljelyala on noin 43 neliökilometriä, sekä Gamay ja Merlot.
Valkoviinin tuotantoalue on 42 % kokonaistuotantoalasta. Merkittävin rypälelajike on Chasselas, jota viljellään noin 39 neliökilometrin alueella.
Viinien tuotanto.
Vuonna 2014 Sveitsissä tuotettiin viinejä yhteensä 93,4 miljoonaa litraa, josta punaviinejä oli 49,0 milj. litraa (52 %) ja valkoviinejä 44,4 milj. litraa (48 %). Tuotannosta Valais’n osuus oli 37 %, Vaud’n 26 % ja Geneven kantonin 10 %.
Viinien luokittelu.
Viinit luokitellaan Sveitsissä alkuperätiedoilla merkityiksi AOC-viineiksi, maaviineiksi () ja pöytäviineiksi.
Viinin kulutus ja kauppa.
Viinin kulutus Sveitsissä on noin 270 milj. litraa vuodessa, noin 35 litraa henkeä kohti vuodessa. Kulutus on 2000-luvulla ollut lievässä laskussa. Sveitsi tuo noin 60 % kuluttamastaan viinistä. Vienti on vain 1–2 % tuotannosta. Sveitsin viinin kulutus ja kauppa on vuosina 1993–2014 kehittynyt seuraavasti:
Amerikansuomalainen Keskusosuuskunta

Keskusosuuskunta (eng. "Central Co-operative Exchange", vuodesta 1931 lähtien "Central Co-operative Wholesale") oli Yhdysvaltojen Keskilännessä vuosina 1917–1963 toiminut amerikansuomalaisten kulutusosuuskuntien keskusorganisaatio.
Minnesotan, Wisconsinin, Michiganin ja Illinoisin suomalaisten osuuskauppojen keskusjärjestö perustettiin Wisconsin Superiorissa pidetyssä edustajainkokouksessa heinäkuussa 1917. Seuraavan vuoden alkuun mennessä siihen oli liittynyt 15 jäsenliikettä. Aluksi tarkoituksena oli saada toimintaan mukaan myös maanviljelijöitä, mutta käytännössä Keskusosuuskunta keskittyi palvelemaan jäsenliikkeitään tukkukaupan, tuotteiden valmistuksen ja valistustyön avulla. Järjestö oli osa amerikansuomalaisen työväenliikkeen vasenta laitaa, ja sen johdossa oli useita kommunisteja. Sillä oli läheiset suhteet Superiorissa ilmestyneeseen "Työmies"-lehteen, ja ideologista suuntausta korosti myyntituotteissa käytetty sirppi ja vasara -tunnus.
Keskusosuuskunnan ja kommunistipuolueen sekä sitä edustaneen Yhdysvaltain Suomalaisen Työväenjärjestön välit katkesivat vuonna 1929, kun puolue vaati osuuskunnalta uusia taloudellisia uhrauksia toimintansa tukemiseksi. Keskusosuuskunta julistautui itsenäiseksi ja erotti johtokunnastaan kommunistit Matti Tenhusen, Oscar Corganin ja Jacob Vainionpään. Suomalainen Työväenjärjestö erotti jäsenyydestään Keskusosuuskunnan kannalle asettuneen Superiorin työväenyhdistyksen. Vastarintaa johtanut Yrjö Halonen, John Tarkiainen, V. S. Alanne, William Marttila ja monet muut erotettiin puolueesta. Vuosien 1930 ja 1931 vuosikokouksissaan Keskusosuuskunta vielä korosti rooliaan työväen aatteellisena järjestönä, mutta muuttui sitten poliittisesti sitoutumattomaksi ja keskittyi palvelemaan jäsentensä taloudellisia etuja. Kommunistien leiriin jääneiden osuuskuntien yhdyssiteeksi perustettiin Työläisten ja Farmarien Osuustoiminnallinen Yhteisliitto ("Workers’ and Farmers’ Co-operative Unity Alliance"), jonka toiminta lakkasi vuonna 1939.
Keskusosuuskunta alkoi amerikkalaistua 1930-luvun puolivälistä lähtien, ja sen toiminnan pääkieleksi muodostui vähitellen englanti. Liikkeenjohtajina työskentelivat aluksi Johan Nummivuori ja sittemmin Eskel Rönn, Henry Victor Nurmi ja Alvar John Hayes. Vuonna 1948 Keskusosuuskunnassa oli 211 jäsenliikettä, joissa oli noin 90 000 henkilöjäsentä. Samana vuonna Keskuosuuskunnan liikevaihto oli 11,5 miljoonaa dollaria ja jäsenliikkeiden 50 miljoonaa dollaria. Vuonna 1949 valittiin ensimmäinen amerikkalainen liikkeenjohtaja. Järjestö harjoitti laajaa valistustoimintaa, julkaisi "Työväen Osuustoimintalehteä" ja englanninkielistä "Co-operative Builder" -lehteä sekä paljon kirjallisuutta. Sen nais- ja nuorisojärjestöt toimivat aktiivisesti.
1950-luvulla Keskuosuuskunta myöhästyi valintamyymälöiden ja kauppakeskusten perustamisessa, ja sen toiminta alkoi vaikeutua. Vuonna 1963 se sulautui Keskilännen alueella toimineeseen Midland Cooperative Wholesale -osuusliikkeeseen.
Krokfors

Krokfors on muun muassa seuraavien suomalaisten henkilöiden ruotsinkielinen sukunimi:
Annie Krokfors

Annie Krokfors (26. helmikuuta 1901 Kruununkylä – 3. elokuuta 1994) oli suomalainen taidemaalari. Hän valmistui Taideteollisesta keskuskoulusta 1927, ja jatkoi myöhemmin 1934–1936 opintoja Tukholmassa Akademien för de fria konsten -taidekoulussa sekä Vapaassa taidekoulussa 1941–1942. Hän oli syvästi uskonnollinen ja maalasi uskonnollisia aiheita.
Kruunupyyn vapaaseurakunta osti "Jordanhemmet"-nimiselle rukoushuoneelleen tilat Annie Krokforsilta saamansa perinnön turvin. Missionskyrkanille osoitettu perintö koostui maalauksista, joiden myynnistä saaduilla rahoilla kiinteistö kunnostettiin.
Krokforsin veli oli kirjailija Hjalmar Krokfors.
Palloliiton Maakuntasarjan kausi 1953

Palloliiton Maakuntasarja 1953 oli Suomen kolmanneksi korkein sarjataso jalkapallossa kaudella 1953. Kaksi ylintä sarjatasoa oli yhdistetty Työväen Urheiluliiton kanssa, mutta Maakuntasarja pysyi edelleen Palloliiton sisäisenä sarjana. TUL:n puolella vastaava sarjataso oli Suursarja. Liitot järjestivät sarjojen parhaille joukkueille yhteiset karsinnat pääsystä Suomensarjaan kaudelle 1954.
Maakuntasarja.
Pohjoislohko A.
1Luovutusvoitto KePS:lle.
2Luovutusvoitto Kärpille.
Itälohko A.
1 Luovutusvoitto JoPS:lle. 
2 Luovutusvoitto VaPa:lle.&lt;br&gt;Joensuun Kalevaiset luopui kilpailusta.
Länsilohko A.
1Luovutusvoitto MIFK:lle. 
2Voitto vastalauseen jälkeen HIK:lle. 
3Voitto vastalauseen jälkeen Viestille.
Länsilohko B.
Kissalan Pojat luopui kilpailusta.
Suomensarjan karsinnat.
Suomensarjan karsinnoissa pelasivat maakuntasarjan ja TUL:n Suursarjan lohkovoittajat - yhteensä 16 joukkuetta - kahdessa kahdeksan joukkueen lohkossa.
Länsilohko.
Viimeisillä kierroksilla peruutettiin otteluita, joilla ei ollut enää kummallekaan joukkueelle merkitystä. Nämä pelit on laskettu sarjataulukkoon tasapeleiksi, maalit 0–0.
Maakuntasarjan karsinnat.
Maakuntasarjan karsinnoista 8 joukkuetta nousi Maakuntasarjaan 1954. Karsintaan osallistui 31 joukkuetta.
Loppukierros.
TUL:n liittosarja pelattiin 16 lohkossa. Lohkovoittajat Hangon AIK, Leppävaaran Sisu, Turun Pallo-Veikot, Lielahden Kipinä, Kotkan Työväen Palloilijat (2-joukkue), Lauritsalan Työväen Palloilijat, Varkauden Työväen Palloilijat, Rauman Pallo (2-joukkue), Oulun Pallo-Veikot, Urheiluseura -33, Turun Pyrkivä (2-joukkue), Paraisten Rehti, Tahmelan Vesa, Loviisan Riento, Suolahden Urho ja Jakobstads BK (2-joukkue) nousivat Suursarjaan. Kun sarjat kaudeksi 1954 yhdistettiin SPL:n sarjojen kanssa pääsivät kaikki Suursarjan joukkueet, myös nämä sinne nousseet lukuun ottamatta TUL:n seurojen 2-joukkueita yhdistettyyn maakuntasarjaan.
Kristoffer Knuts

Kristoffer Knuts (s. 14. huhtikuuta 1990 Pietarsaari) on suomalainen jalkapalloilija. Hän on pelipaikaltaan keskikenttäpelaaja.
Knuts on FF Jaron kasvatti. Ensimmäiset aikuisten ottelunsa hän pelasi Jaron yhteistyöseuran Jakobstads Bollklubbin riveissä. Knuts siirtyi opiskelemaan Uumajaan vuonna 2011, jolloin hän pelasi kauden 2011 2. divisioonan Norrlandin lohkossa pelanneessa Umedalens IF:ssä. Knuts debytoi FF Jaron edustusjoukkueessa 30. heinäkuuta 2013 ottelussa Jyväskylän Jalkapalloklubia vastaan. Hän esiintyi yhteensä neljässä pääsarjaottelussa kauden aikana.
Diatsoyhdisteet

Diatsoyhdisteet ovat orgaanisia yhdisteitä, joiden rakenne sisältää diatsoryhmän. Diatsoyhdisteiden rakennetta voidaan kuvata yleisellä kaavalla R=N+=N-. Hiileen sitoutumaton typpiatomi voi olla sitoutuneena esimerkiksi nitro-, amino-, hydroksyyli-, sulfonyyli- tai halogeeniryhmään. Diatsoyhdisteet ovat usein melko pysymättömiä ja hyvin reaktiivisia. Niitä käytetään muun muassa väriaineteollisuuden välituotteina.
Ominaisuudet ja valmistus.
Alifaattiset diatsoyhdisteet.
Alifaattiset diatsoyhdisteet ovat suhteellisen pysymättömiä ja saattavat reagoida hyvin voimakkaasti jopa räjähdysmäisesti. Tunnetuin ja käytetyin ryhmän yhdisteistä on diatsometaani. Diatsokarbonyyliyhdisteet ovat hieman pysyvämpiä. Alifaattisten diatsoyhdisteiden rakenteesta oli epäselvyyttä 1800-luvun lopussa ja 1900-luvun alussa. Epäselvyys koski sitä sisältävätkö diatsoyhdisteet syklisen diatsiriinirakenteen vai ovatko ne avoketjuisia. Vuonna 1911 Johannes Thiele esitti, että alifaattiset diatsoyhdisteet ovat avoketjuisia. Alifaattisilla diatsoyhdisteillä on useita resonanssimuotoja. Tyypillisin tapa valmistaa alifaattisia diatsoyhdisteitä on niin kutsuttu diatsoryhmän siirtoreaktio, jossa areenisulfonyyliatsidit reagoivat happamia vetyjä sisältävien orgaanisten yhdisteiden kanssa.
Aromaattiset diatsoyhdisteet.
Aromaattisista diatsoyhdisteistä tärkeimmät ovat diatsoniumsuolat, jotka reagoivat muun muassa atsokykennällä, joka on tärkeä reaktio valmistettaessa atsoväriaineita. Diatsoniumryhmä irtoaa helposti muodostaen typpikaasua ja muodostuva fenyylikationi reagoi helposti nukleofiilien kanssa nukleofiilisella aromaattisella substituutiolla. Tällainen on esimerkiksi Sandmeyer-reaktio. Aromaattisia diatsoyhdisteitä valmistetaan aniliinijohdannaisten ja typpihapokkeen välisellä reaktiolla.
Vapauden henki

Vapauden henki ("Le Génie de la Liberté") on ranskalaisen Auguste Dumontin tekemä veistos, joka sijaitsee Pariisissa Place de la Bastille -aukiolla olevan Colonne de Juillet -pylvään huipulla.
Ludvig Filip I päätti rakentaa 13. joulukuuta 1830 muistomerkin Heinäkuun vallankumouksen uhreille. Kuningas valitsi 1831 Place de la Bastillelle rakennattavasta Colonne de Juillet -pylväästä. Sen rakentamisen aloitti Jean-Antoine Alavoine, ja sen viimeisteli tämän yhteistyökumppani Joseph-Louis Duc. Pylvään huipulle kuningas valitsi Auguste Dumontin "Vapauden henki" -nimisen veistoksen. Pronssista tehty 400 cm korkea patsas valmistui 1836.
Veistos esittää maskuliinista vapauden hahmoa. Hahmo on hoikkarakenteinen, ja sen käsivarret ja siivet ovat levitetyt. Hahmo seisoo vasemman jalan varpaidensa varassa ja on ikään kuin nousemassa ilmaan.
Jääkiekon nuorten 1. divisioonan maailmanmestaruuskilpailut 2008

Jääkiekon nuorten 1. divisioonan maailmanmestaruuskilpailut 2008 järjestettiin 9.–18. joulukuuta 2007.
Jääkiekon nuorten 1. divisioonan maailmanmestaruuskilpailut 2009

Jääkiekon nuorten 1. divisioonan maailmanmestaruuskilpailut 2009 järjestettiin 14.–21. joulukuuta 2008. Joukkueet pelasivat kahdessa lohkossa, joista A-lohko pelattiin Herisaussa, Sveitsissä ja B-lohko Aalborgissa, Tanskassa. Molempien lohkojen voittaja nousi vuoden 2010 kisoihin ylempään divisioonaan ja lohkojen viimeiset tippuivat alemmalle tasolle.
A-lohko.
A-lohko pelattiin 14.–20. joulukuuta Herisaussa, Sveitsissä.
B-lohko.
B-lohko pelattiin 15.–21. joulukuuta Aalborgissa, Tanskassa.
Sveitsi ja Itävalta nousivat ylimmälle sarjatasolle vuoden 2010 maailmanmestaruuskilpailuihin. Viro ja Unkari tippuivat seuraavaksi vuodeksi 2. divisioonaan.
Charles Pomeroy Stone

Charles Pomeroy Stone (30. syyskuuta 1824 Greenfield, Massachusetts, Yhdysvallat – 24. tammikuuta 1887 New York, New York, Yhdysvallat) oli yhdysvaltalainen upseeri ja insinööri. Hän palveli Yhdysvaltain armeijassa Meksikon–Yhdysvaltain sodassa ja sisällissodassa. Hän toimi myös 12 vuoden ajan Egyptin kediivin joukkojen nykyaikaistajana. Viimeiset vuotensa Stone työskenteli Vapaudenpatsaan pystytystöiden pääinsinöörinä.
Sotilasura Yhdysvalloissa.
Stone syntyi 1824 ja valmistui West Pointin sotilasakatemiasta 1845. Hän palveli Meksikon–Yhdysvaltain sodassa sotamateriaaliupseerina. Hän sai brevetin urheudestaan Molino del Reyn ja Chapultepecin taisteluista.
Meksikon-sodan jälkeen Stone tutustui 18 kuukauden ajan Euroopassa Ranskan, Preussin ja Ruotsin armeijaan. Hänet nimettiin 1851 uuden armeijan Tyynenmeren asehaaran sotamateriaalivastaavaksi. Stone päätti kuitenkin jättää armeijan 1850-luvun aikana elättääkseen perheensä paremmin.
Stone työskenteli hetken pankkiirina ja kullan välittäjänä, kunnes hän sai paikan laajan Meksikon Sonoran osavaltiossa järjestetyn mineraalikartoituksen ohjaajaksi. Hän oli joulukuussa 1860 viimeistelemässä kartoitusraporttia, kun kenraali Winfield Scott pyysi häntä järjestämään pääkaupungin Washingtonin puolustusta.
Stone nimettiin elokuussa 1861 vapaaehtoisten prikaatikenraaliksi ja hänet valittiin Potomacin armeijan oikean reunustan divisioonan johtoon. Stone johti joukkojansa 21. lokakuuta katastrofiin päättyneessä Ball’s Bluffin taistelussa. Tämän takia hänet pidätettiin helmikuussa 1862. Hän oli vangittuna kuuden kuukauden ajan, mutta häntä ei lopulta syytetty mistään. Stone vapautettiin elokuussa ja hänet määrättiin New Orleansiin Nathaniel Prentice Banksin joukkoihin. Hän toimi hetken aikaan Banksin esikuntapäällikkönä, kunnes hän jäi pois tehtävästä 15. huhtikuuta 1864. Kenraali Ulysses S. Grant antoi elokuussa Stonelle prikaatin V armeijakunnasta. Hän joutui kuitenkin eroamaan armeijasta 13. syyskuuta lavantaudin ja hermoromahduksen takia.
12 vuotta Egyptissä.
Stone työskenteli sisällissodan jälkeen kaivosinsinöörinä Virginiassa. Hän hyväksyi vuoden 1870 alussa Egyptin kediivin kutsun tämän joukkojen esikuntapäälliköksi. Stone nykyaikaisti 12 vuoden ajan Egyptin armeijaa ja johti tusinaa tutkimus- ja kartoitusmatkaa Niilille ja sen ympäristöön.
Vapaudenpatsaan pystytyksen pääinsinööri.
Britannian vallattua Egyptin vuoden 1882 lopulla Stone palasi Yhdysvaltoihin, missä hän sai paikan Vapaudenpatsaan rakennustöiden pääinsinöörinä. Stone sai paikan, sillä hänet tunnettiin loistavana organisaattorina. Hän valvoi rakentamisen aikana tavarankuljetuksia, varsinaisia rakennustöitä ja patsaan asentamista jalustaansa. Stone toimi myös 28. lokakuuta 1886 järjestetyssä patsaan vihkimistilaisuudessa suurmestarina.
Stone sai keuhkokuumeen tammikuussa 1887 ja kuoli 24. tammikuuta. Hänet haudattiin täysin sotilaskunnianosoituksin West Pointiin.
Kaisa Arjava

Katri (Kaisa) Ester Arjava (o.s. Ikonen; 13. toukokuuta 1906 Mikkeli – 8. syyskuuta 1990 Helsinki) oli suomalainen pianisti ja pedagogi. Hänen opettajinaan olivat Helsingin konservatoriossa (myöh. Sibelius-Akatemia) 1923–1927 Alice Furuhjelm ja Ingeborg Hymander sekä yksityisesti Elli Rängman-Björlin ja Kerttu Bernhard. Pariisissa hän opiskeli 1935 Marcel Ciampin ja 1938 Alexander Borowskyn johdolla. Arjava oli solistina ja piti omia konsertteja Helsingissä ja maaseudulla. Hän soitti pianoa muun muassa Helsingin kaupunginorkesterin ja Radion sinfoniaorkesterin konserteissa ja esiintyi 25 vuoden ajan säännöllisesti radiossa. Puolisonsa, viulisti Väinö Arjavan kanssa hän esitti radiossa merkittävän osan sonaattikirjallisuudesta. Hän toimi Helsingin Konservatorion alkeiskoulussa opettajana 1930–1934 ja sen jälkeen yksityisopettajana yli 50 vuoden ajan. Hän oli myös Suomen Kamarimusiikiseuran perustajajäseniä.
Kaisa Arjavan tytär oli pianisti Ritva Arjava.
Jääkiekon nuorten 1. divisioonan maailmanmestaruuskilpailut 2010

A-lohko.
A-lohko pelattiin Megèvessä ja Saint-Gervais-les-Bainsissa, Ranskassa 14.–20. joulukuuta 2009.
B-lohko.
B-lohko pelattiin Gdańskssa, Puolassa 14.–20. joulukuuta 2009.
Kelvänsaari

Kelvänsaari on Pielisen saari Lieksan kaupungin Kelvän kylässä. 449 hehtaarin kokoisella saarella asuu vakituisesti neljä ihmistä. Saarella on ennen ollut pientiloja. Nykyään saaren asukkaat elävät matkailusta. Vuonna 2021 saarelle avautui hotelli Tarina-Aho.
Håkan Dahlby

Dan Anders Håkan Dahlby (s. 15. syyskuuta 1965 Västerstad) on ruotsalainen haulikkoammunnan olympiamitalisti ja Euroopan-mestari. Dahlby on 185 senttimetriä pitkä ja painaa 100 kilogrammaa. Hänen valmentajanaan toimii Tom Alderin. Dahlby kilpailee kaksoistrapissa.
Dahlby saavutti olympiahopeaa kaksoistrapista vuoden 2012 kesäolympialaisista Lontoosta. Vuoden 2004 kesäolympialaisissa hän sijoittui viidenneksi ja vuoden 2008 kesäolympialaisissa sijalle 11. EM-kilpailuista Dahlby on saavuttanut kolme kultaa, neljä hopeaa ja yhden pronssin. Ammunnan maailmancupin finaalin Dahlby on voittanut kahdesti, vuosina 2005 ja 2008 ja sijoittunut kolmanneksi vuonna 2007. Osakilpailuvoittoja hänellä on niin ikään kaksi.
Dahlby on siviiliammatiltaan myyntipäällikkö.
Nantmawr

Nantmawr on kylä Shropshiren () kreivikunnassa Englannissa lähellä Walesin rajaa. Kylä sijaitsee alueella, jolla on vahvat kulttuuriset ja historialliset yhteydet Walesiin. Seudulla on puhuttu kymrin kieltä paikoitellen ainakin vielä 1900-luvulla ja on mahdollista, että seudulta löytyy vieläkin sieltä kotoisin olevia yksittäisiä perheitä, joissa kymrin puhuminen on jatkunut katkeamatta näihin päiviin saakka. Kylän nimi on sekin kymrinkielistä alkuperää ja muodostuu kymrin kielen sanoista "nant" 'puro' ja "mawr" 'iso'. Nimi tarkoittaa siis suomeksi "isoa puroa".
Treflach

Treflach on kylä Shropshiren () kreivikunnassa Englannissa lähellä Walesin rajaa. Kylä sijaitsee alueella, jolla on vahvat kulttuuriset ja historialliset yhteydet Walesiin, sillä seudulla on puhuttu kymrin kieltä paikoitellen ainakin vielä 1900-luvulla ja on mahdollista, että seudulta löytyy vieläkin sieltä kotoisin olevia yksittäisiä perheitä, joissa kymrin puhuminen on jatkunut katkeamatta näihin päiviin saakka. Kylän nimi on sekin kymrinkielistä alkuperää, ja nimen alkuosa "tref" tarkoittaakin kymriksi kylää tai pikkukaupunkia.
Chiril Gaburici

Chiril Gaburici ( (kyrillinen); s. 23. marraskuuta 1976) on moldovalainen liikemies ja poliitikko. Hän toimi maan pääministerinä helmikuuta kesäkuuhun 2015 ennen eroaan. Hän edusti liberaalidemokraattista puoluetta, joka muodosti hallituksen demokraattipuolueen kanssa.
Kevään 2015 selvisi, että maan pankeista oli kadonnut noin 890 miljoonan euron arvosta varoja. Summa vastaa kahdeksasosaa maan bruttokansantuotteesta.
Gaburici vaati ennen eroaan maan syyttäjänviraston ja keskuspankin johtajia eroamaan, koska rikoksia ei ollut saatu selvitettyä. Syyttäjät olivat myös alkaneet tutkia, oliko Gaburici väärentänyt lukio- ja yliopistotodistuksensa.
Antti Pelkola

Antti Jussi Olavi Pelkola (22. toukokuuta 1923 Hattula – 26. maaliskuuta 1982 Kirkkonummi) oli suomalainen juristi ja varatuomari, joka toimi rakennusalan palveluksessa. Hän oli Rakennuskunta Hakan toimitusjohtaja vuosina 1959–1969 ja pääjohtaja vuosina 1969–1982.
Pelkolan isä oli sahayrittäjäksi ryhtynyt entinen pienviljelijä. Pelkola kirjoitti ylioppilaaksi 1945, valmistui insinööriksi 1948 ja suoritti 1951 ylemmän oikeustutkinnon. Varatuomarin arvon hän sai 1955. Hän työskenteli vuosina 1953–1958 Maaseudun keskusrakennustoimisto Oy:n lakimiehenä ja vuosina 1957–1958 myös sen hallinnollisena johtajana, jolloin hän pääsi perehtymään rakennusalaan juristin näkökulmasta. Pelkola kutsuttiin tästä tehtävästä vuonna 1959 rakennusliike Hakan toimitusjohtajaksi. Nimike vaihtui vuonna 1969 pääjohtajaksi, minkä lisäksi hän oli vuodesta 1968 johtokunnan puheenjohtaja.
Pelkolan johtajakaudella niin sanottuun punapääomaan kuulunut, vuonna 1938 perustettu Helsingin Asuntokeskuskunta Haka kohosi yhdeksi Suomen suurimmista rakennusyhtiöstä. Yhtiön päätoimiala oli asuntorakentaminen pääkaupunkiseudulla. Haka rakensi 1960- ja 1970-luvuilla monet alueen lähiöistä, kuten Helsingin Roihuvuoren ja osin Pihlajamäen ja Kontulan, Espoon Karakallion ja Matinkylän, Vantaan Koivukylän sekä Kirkkonummen Gesterbyn. Useimmat hankkeet toteuttiin aluerakentamissopimuksilla, ja Pelkola oli kehittämässä niin sanottua kolmikantamallia, jossa rakennusliike osti maan ja rakensi, kunta kaavoitti alueen rakennusliikkeen toiveiden mukaisesti ja valtion omistama Arava antoi rahoitusta. Aravan hintasäännöstelyn piirissä olleen sosiaalisen asuntotuotannon ohella Haka laajensi 1960-luvun alussa toimintansa myös niin sanottuihin kovan rahan asuntoihin, jotka rahoitettiin kalliilla hintatasolla ilman yhteiskunnan tukea. Kun asuntorakentaminen väheni 1970-luvun öljykriisin seurauksena, yhtiö laajensi toimintansa urakoitsijana koko Suomeen ostamalla itselleen useita maakunnallisia rakennusyhtiöitä ja otti nimekseen Rakennuskunta Haka. Se lähti mukaan myös rakennusvientiä Neuvostoliittoon harjoittaneeseen Finn-Stroi-yhtymään, jonka johtokunnan varapuheenjohtajana Pelkola oli vuosina 1972–1977.
Pelkola oli mukana ideoimassa Valtakunnallisen vuokratalo-osuuskunta VVO:n perustamista vuonna 1969 ja toimi sen ensimmäisenä hallituksen puheenjohtajan kuolemaansa saakka. Hän kuului myös Asuntoreformiyhdistyksen hallitukseen vuodesta 1963 ja hänellä oli muitakin asuntopolitiikkaan liittyneitä luottamustoimia. Hän oli vuosina 1964–1965 Asuntohallituksen perustamista valmistelleen Aravan uudistamiskomitean puheenjohtaja ja vuosina 1966–1970 sisäministeriön aluerakentamisjaoston puheenjohtaja.
Pelkolan puoliso Kirsti Sauramo oli geologian professori Matti Sauramon tytär.
Jean-Kévin Augustin

Jean-Kévin Augustin (s. 16. kesäkuuta 1997 Pariisi) on haitilaisia sukujuuria omaava ranskalainen jalkapalloilija, joka edustaa ranskalaista AS Monacoa lainalla saksalaisseura RB Leipzigista. Oikeajalkainen Augustin on pelipaikaltaan hyökkääjä.
Seurajoukkueura.
Augustin on Paris Saint-Germainin kasvatti. Hän debytoi seuran kakkosjoukkueessa vuonna 2014. Seuran edustusjoukkueessa Ligue 1:ssä Augustin debytoi kauden 2015–2016 avausottelussa elokuussa 2015 Lille OSC:ia vastaan tullen vaihdosta kentälle. Samassa kuussa hän oli myös mukana voittamassa Trophée des Championsia.
Heinäkuussa 2017 Augustin siirtyi Paris Saint-Germainista RB Leipzigiin viisivuotisella pelaajasopimuksella.
Maajoukkueura.
Augustin on edustanut Ranskaa jokaisessa ikäkausimaajoukkueessa. Vuodesta 2016 alkaen hän on pelannut alle 21-vuotiaiden maajoukkueessa.
Saavutukset.
Seurajoukkuetasolla
Maajoukkuetasolla
Henkilökohtaiset
Valeriu Streleț

Valeriu Streleț (s. 8. maaliskuuta 1970) on moldovalainen poliitikko. Hän toimi maan pääministerinä heinäkuusta lokakuuhun 2015 ennen eroaan.
Hän edusti liberaalidemokraattista puoluetta, joka muodosti hallituksen demokraattipuolueen ja liberaalipuolueen kanssa EU-myönteisen hallituskoalition (Alianța pentru Integrare Europeană III). Hallituksella oli erittäin niukka enemmistö parlamentissa (52 paikkaa 101:sta).
Hallituksen kaatuminen liittyi samaan korruptioskandaaliin, jossa maan pankeista oli kadonnut yli 900 miljoonaa euroa, ja joka johti pääministeri Vlad Filatin eroon 2013 ja pidätykseen 2015, sekä toisenkin liberaalidemokraattinen puolueen pääministeri Chiril Gaburicin eroon.
Pelkoinen

Pelkoinen eli Pelkonen tai Pelkoi () oli Sofian ensimmäisen kronikan mukaan Inkerinmaan vanhin. Hänen kristitty nimensä oli Filip. Pelkoinen auttoi kronikan kertomuksen mukaan Aleksanteri Nevskiä voittoon Nevan taistelussa 15. heinäkuuta 1240.
Sofian ensimmäinen kronikka kertoo Pelkoisesta seuraavasti:""Oli eräs mies, Inkerinmaan vanhin, nimeltään Pelkoinen (Pelgusij). Hänelle oli uskottu merenrannan varitiointi. Hän oli ottanut vastaan pyhän kasteen ja eli pakanallisten sukunsa keskuudessa. Pyhässä kasteessa hänelle oli annettu nimi Filip. Hän eli Jumalalle otollisesti, paastosi keskiviikkoisin ja perjantaisin. Näin ollen Jumala katsoi hänet arvolliseksi näkemään kauhean näyn. Kerromme lyykäisyydessään: Nähtyään sotajoukon voiman Pelkoinen meni suuriruhtinas Aleksanteri Jaroslavinpoikaa vastaan kerotakseen hänelle varjagien voiman ja heidän asemansa, sillä hän oli saanut ne selville. Seistessään meren rannalla ja vartioidessaan molempia teitä ja valvottuaan koko yön hän auringon alkaessa nousta kuuli voimakasta ääntä mereltä ja näki aluksen purjehtivan merellä. Aluksen keskellä seisoivat pyhät marttyyrit Boris ja Glĕb! punaisissa vaatteissa pitäen käsiä toistensa olkapäillä. Soutajat taas istuivat aluksessa kuin sumun verhoamina. Ja Boris sanoi: "Veljeni Galĕb! Käske soutaa, jotta autamme sukulaistamme Aleksanteri Jaroslavin poikaa". Ja nähtyään tällaisen näyn ja kuultuaan tällaisen äänen pyhiltä marttuureilta Borisilta ja Glĕbiltä Pelkoinen seisoi väristen kauhusta, kunne alus katosi hänen silmistään. Sitten hän nousi nopeasti ratsaille, ja suuriruhtinas Aleksanteri Jaroslavinpoika tapasi hänet. Pelkoinen näki hänet iloisin silmin ja kertoi vain hänelle kaiken, mitä oli nähnyt ja kuullut. Ja suuriruhtinas vastasi hänelle: "Ystävä, tätä älä sano kenellekkään". Sieltä Aleksanteri kiiruhti hyökkäämään vihollisten kimppuun klo 6 päivällä, ja siitä tuli suuri teurastus roomalaisten keskuudessa.""
Josh Onomah

Joshua ”Josh” Onomah (s. 27. huhtikuuta 1997 Enfield) on ghanalaisia sukujuuria omaava englantilainen jalkapalloilija, joka edustaa Englannin mestaruussarjassa pelaavaa Preston North Endiä. Vuosina 2015–2019 hän kuului Valioliigassa pelaavan Tottenham Hotspurin miehistöön mutta pelasi kauden 2017–2018 lainasopimuksella Aston Villassa ja seuraavan kauden Sheffield Wednesdayssa Englannin mestaruussarjassa. Elokuusta 2019 tammikuuhun 2023 hän edusti Valioliigan ja mestaruussarjan väliä seilannutta Fulhamia. Oikeajalkainen Onomah on pelipaikaltaan hyökkäävä keskikenttäpelaaja.
Onomah on Tottenham Hotspurin kasvatti. Hän debytoi seuran edustusjoukkueessa tammikuussa 2015 FA Cupin ottelussa Burnley FC:tä vastaan. Eurooppa-liigassa hän teki debyyttinsä lokakuussa 2015. Valioliigadebyytti tapahtui seuraavassa kuussa Aston Villaa vastaan. Hän on pelannut kauden 2022–2023 loppuun mennessä Valioliigassa 26 ottelua ja mestaruussarjassa 112 ottelua. Jälkimmäisessä sarjassa hän on tehnyt kahdeksan maalia ja lisäksi kolmessa mestaruussarjan nousukarsintaottelussaan yhden maalin.
Onomah on pelannut Englannin nuorten maajoukkueissa. Vuonna 2014 hän oli mukana voittamassa alle 17-vuotiaiden Euroopan-mestaruutta ja vuonna 2017 alle 20-vuotiaiden maailmanmestaruutta.
Saavutukset.
Maajoukkuetasolla
Jorma Pelkonen

Jorma Lauri Alfred Pelkonen (25. toukokuuta 1928 Iisalmi – 31. tammikuuta 2006 Helsinki) oli suomalainen juristi, joka oli työtuomioistuimen presidentti vuosina 1983–1991.
Elämä ja ura.
Pelkonen oli äitinsä puolelta Agathon Meurmanin jälkeläinen. Hän jäi jatkosodan alkuvaiheessa sotaorvoksi ja toimi ilmatorjuntapoikana kesällä 1944.
Pelkonen valmistui ylioppilaaksi Helsingin Suomalaisesta yhteiskoulusta vuonna 1946. Hän suoritti ylemmäin oikeustutkinnon vuonna 1952 ja sai varatuomarin arvon vuonna 1956.
Pelkonen työskenteli Asianajotoimisto Ragnar Feiringin lakimiehenä vuosina 1952–1958. Vuosina 1958–1983 hän työskenteli Helsingin raastuvanoikeudessa ja Helsingin hovioikeudessa useissa eri viroissa, viimeisimmäksi raastuvanoikeuden vanhempana oikeusneuvosmiehenä. Pelkonen toimi työtuomioistuimessa virkaa tekevänä presidenttinä vuonna 1982, työtuomioistuinneuvoksena vuonna 1983 ja presidenttinä vuosina 1983–1991. Lisäksi Pelkonen hoiti komiteatehtäviä, toimi useiden yhdistysten johtotehtävissä ja kirjoitti useita artikkeleita pääasiassa työoikeuden alalta.